കാബൂളില് കൊല്ലപ്പെട്ടത് സന്നദ്ധ പ്രവര്ത്തകനും കുടുംബവും തെറ്റുപറ്റിയെന്ന് സമ്മതിച്ച് അമേരിക്ക കാബൂള് കാബൂള് വിമാനത്താവളത്തിലുണ്ടായ ഇരട്ട സ്ഫോടനങ്ങള്ക്ക് പിന്നാലെ നടത്തിയ പ്രത്യാക്രമണത്തില് ഏഴ് കുട്ടികളടക്കം ഒരു കുടുംബത്തിലെ പത്തു പേര് കൊല്ലപ്പെട്ട സംഭവത്തില് മാപ്പ് പറഞ്ഞ് അമേരിക്ക. ഭീകരരാണെന്ന് കരുതി സന്നദ്ധപ്രവര്ത്തകനായ സമെയ്രി അക്മദിനും കുടുംബത്തിനും നേരെ ആഗസ്റ്റ് 29ന് ഡ്രോണ് ആക്രമണം നടത്തുകയായിരുന്നു. വീടിന് സമീപം നിര്ത്തിയിട്ടിരുന്ന സമെയ്രി അക്മദിന്റെ വാഹനത്തിന് നേരെയാണ് എം ക്യൂ 9 റിപ്പര് ഡ്രോണില് നിന്ന് ഹെല്ഫയര് മിസൈലുകള് തൊടുത്തത്. ആക്രമണത്തില് കൊല്ലപ്പെട്ടത് കുട്ടികളടക്കമുള്ള അഫ്ഗാനിസ്ഥാന് പൗരന്മാരാണെന്ന് വാര്ത്തകള് വന്നതിന് പിന്നാലെ സംഭവത്തില് അമേരിക്ക അന്വേഷണം പ്രഖ്യാപിച്ചിരുന്നു. യുഎസ് സെന്ട്രല് കമാന്ഡ് നടത്തിയ അന്വേഷണത്തിനൊടുവിലാണ് കുറ്റസമ്മതം.കാബൂള് വിമാനത്താവളം ലക്ഷ്യമിട്ട് എത്തിയ ഒന്നിലധികം ഭീകരരെ ഡ്രോണ് ആക്രമണത്തില് വധിച്ചുവെന്നായിരുന്നു അമേരിക്കയുടെ വാദം. ആക്രമണത്തിന് ശേഷം വാഹനത്തിലുണ്ടായിരുന്ന സ്ഫോടക വസ്തുക്കള് പൊട്ടിത്തെറിച്ചതായും അമേരിക്ക പറഞ്ഞിരുന്നു. സംഭവം നടന്നതിന് പിന്നാലെ അമേരിക്കയ്ക്കെതിരെ വ്യാപക പ്രതിഷേധമാണ് ഉയര്ന്നുവന്നത്.